***26 februarie 2018***

**Consiliul Județean Vrancea a contestat în instanță raportul Curții de Conturi privind lucrările din Crâng și de pe DJ 204E Focșani – Petrești**

Ca urmare a informațiilor noi apărute în presa locală referitoare la datele cuprinse în Raportul privind finanțele publice locale pe anul 2016 al Curții de Conturi a României, ne simțim obligați să revenim cu mai multe precizări, pentru o corectă informare a opiniei publice și pentru a veni în sprijinul autorilor articolelor, în vederea respectării principiului deontologic al imparțialității și al prezentării tuturor punctelor de vedere ale părților implicate.

În cadrul proiectului „Amenajarea ariei naturale de interes local ”Crâng Petrești” și îmbunătățirea infrastructurii de acces”, implementat de Consiliul Județean Vrancea, a fost necesară realizarea unor lucrări de refacere pe un tronson de rețea electrică, din cauza faptului că aceasta a fost deteriorată de constructorul Recon și Doje. Pentru finalizarea cu succes a proiectului, s-a impus refacerea instalațiilor deteriorate de către acest executant. Sumele cheltuite pentru aceste lucrări și decontate noului constructor au fost solicitate în instanță asocierii Recon și Doje, într-un dosar aflat pe rolul Tribunalului București, alături de alte prejudicii imputate acestui executant.

Astfel, constatarea reținută în raportul Curții de Conturi, potrivit căreia ”s-a efectuat plata dublă a unor lucrări de investiții, realizate de constructori diferiți, ca urmare a faptului că executantul inițial nu și-a respectat obligațiile contractuale, iar beneficiarul nu a acționat pentru recuperarea sumelor reprezentând lucrări executate necorespunzător”, nu este adevărată. Apreciind că în mod eronat a fost reținută ca abatere de către Curtea de Conturi această situație, care nu putea fi în niciun fel prevăzută și preîntâmpinată, Consiliul Județean Vrancea a contestat Decizia nr. 5/2017, contestația aflându-se în stare de judecată pe rolul Tribunalului Vrancea.

Cu privire la plata unor cantități de lucrări apreciate de Camera de Conturi Vrancea ca fiind neexecutate pe DJ 204E Focșani – Petrești, și această constatare a

fost contestată, întrucât auditorii publici specialiști în finanțe publice au tras concluziile analizând și făcând aprecieri asupra proiectului tehnic. Din acest motiv, Consiliul Județean Vrancea a propus în instanță efectuarea unei expertize tehnice de specialitate din care să rezulte dacă proiectul tehnic prevedea cantitățile de lucrări efectuate și dacă aceste lucrări erau posibile sau nu, apreciind că atâta timp cât lucrările au fost confirmate sub aspect cantitativ, calitativ și valoric și propuse la plată de dirigintele de șantier, ele au fost realizate în mod efectiv.

Subliniem faptul că raportul Camerei de Conturi Vrancea, prezentat public, a fost contestat în procedură administrativă, contestația fiind parțial admisă de Curtea de Conturi a României. Măsurile menținute de acest for au fost contestate în instanță, plângerea împotriva Deciziei nr. 5/2017 nefiind soluționată pe fond nici până la această dată.

Concluzionând, prin efectuarea lucrărilor de amenajare a Crângului Petrești și a drumului județean care leagă Focșaniul de această locație de agrement, bugetul județului Vrancea nu a fost prejudiciat în niciun fel. Dificultățile intervenite pe parcursul executării proiectului au fost cauzate de incapacitatea executantului lucrării de a-și îndeplini obligațiile contractuale, nicidecum de acțiunile conducerii Consiliului Județean Vrancea. Finalizarea și darea în folosință a Crângului Petrești este un câștig pentru vrânceni, întrucât reprezintă o locație la standarde moderne, în care aceștia își pot petrece timpul liber.

**Biroul de Presă al Consiliului Județean Vrancea**